b'\n_START_ARTICLE_\nJamssikasvit\n_START_SECTION_\nTuntomerkit\n_START_PARAGRAPH_\nJamssikasvit ovat juurakollisia ruohovartisia k\xc3\xb6ynn\xc3\xb6ksi\xc3\xa4 tai liaaneja. Ne kiipeilev\xc3\xa4t kiertym\xc3\xa4ll\xc3\xa4 tuen ymp\xc3\xa4rille. Karvat ovat eritt\xc3\xa4vi\xc3\xa4. Lehdet ovat erilaistuneet ruodiksi ja lavaksi ja ovat verkkosuonisia. Ruodin molemmissa p\xc3\xa4iss\xc3\xa4 on paksunnokset eli pulvinukset; lehtikanta ei ole tuppimainen. Kukinnot sijaitsevat lehtihangoissa. Emilehdet ovat erillisi\xc3\xa4. Siemenet ovat siivellisi\xc3\xa4 ja niiss\xc3\xa4 on leve\xc3\xa4 alkio, jonka sirkkalehti on enemm\xc3\xa4n tai v\xc3\xa4hemm\xc3\xa4n lateraalinen.\n_START_SECTION_\nLevinneisyys\n_START_PARAGRAPH_\nJamssikasveja tavataan enimm\xc3\xa4kseen tropiikissa, mutta my\xc3\xb6s lauhkeilla alueilla, mm. Etel\xc3\xa4- ja L\xc3\xa4nsi-Euroopassa.\n_START_SECTION_\nLuokittelu\n_START_PARAGRAPH_\nJamssikasvien lajim\xc3\xa4\xc3\xa4r\xc3\xa4 voi olla jopa 870, joista melkein kaikki ovat jamssien suvun (Dioscorea) j\xc3\xa4seni\xc3\xa4. Suvuissa Stenomeris ja Trichopus on kummassakin vain kaksi lajia._NEWLINE_Edellinen suku kasvaa L\xc3\xa4nsi-Malesiassa ja sen kasvit ovat paksutyvisi\xc3\xa4. Niiden kukan keh\xc3\xa4torvi on hyvin kehittynyt ja laajentunut heteiden kiinnittymiskohdan alapuolelta. Heteenponsien konnektiivi on hyvin pitk\xc3\xa4 ja liittyy luottiin. Siki\xc3\xa4in on puoleksi keh\xc3\xa4nalainen, vartalo keilamainen ja luotti pistem\xc3\xa4inen._NEWLINE_Trichopus-lajit kasvavat Madagaskarissa, Intian etel\xc3\xa4k\xc3\xa4rjess\xc3\xa4, Sri Lankassa ja Malakan niemimaalla. Niiden varret ovat k\xc3\xb6ynneli\xc3\xa4it\xc3\xa4, ja lehtiruodissa on vain pulvinus tyvell\xc3\xa4 tai sekin puuttuu. Heteet ovat koveria ja ymp\xc3\xa4r\xc3\xb6iv\xc3\xa4t vartaloa; ponnen lokeroside on leve\xc3\xa4 ja k\xc3\xa4rjest\xc3\xa4\xc3\xa4n pidentynyt. Luotti on kaksiliuskainen. Hedelm\xc3\xa4 on enemm\xc3\xa4n tai v\xc3\xa4hemm\xc3\xa4n avautumaton ja siivellinen samara tai l\xc3\xa4hes marjamainen; siemenet ovat siivett\xc3\xb6mi\xc3\xa4.'